Opposisie pleit by Zuma oor OnteieningswetArgieffoto Die Demokratiese Alliansie het pres. Jacob Zuma versoek om die omstrede Wetsontwerp oor onteiening weer terug te verwys na die parlement, aangesien die party se prokureurs daarop gewys het dat die wetsontwerp ongrondwetlik is. DA-LP Anchen Dreyer het gesê die wetsontwerp is teenstrydig met artikels 25 en 26 van die Grondwet wat onderskeidelik verband hou met die reg op eiendom en die reg om nie sonder ŉ hofbevel uitgesit te word nie. “Dit moet deur die parlement reggestel word. Die president kan dit nie met ŉ skoon gewete bekragtig, totdat dit in lyn gebring is met die Grondwet nie,” het sy gesê. Dreyer het gesê die DA is ook oortuig dat daar onreëlmatighede was in die proses waarvolgens die wetsontwerp verlede maand goedgekeur is en dat dit gevolglik aan die Nasionale Raad van Provinsies teruggestuur moet word “om hierdie foute reg te maak”. “Die wetsontwerp moet onder andere onderwerp word aan openbare deelname. Die foute oor die voldoening aan vereistes in die mandatering en stemprosedures in die provinsiale wetgewer en die Nasionale Raad van Provinsies moet ook eers aangespreek word – soos vereis deur die Grondwet,” het Dreyer gesê. “As die president hoegenaamd ernstig is oor die Grondwet in die algemeen, en veral eiendomsreg, sal hy nie die wetsontwerp teken nie.” Die wetsontwerp, wat al sedert 2008 in die pyplyn is, poog om rasse-ongelykhede aan te spreek in grondeienaarskap. Dit sal die staat toelaat om grond aan te skaf “in openbare belang” teen pryse wat deur ŉ regeringsberegter bepaal is en die gewillige koper/gewillige verkoper-beleid vir grondhervorming sal tot ŉ einde kom. Lees alle vorige berigte oor die Onteieningswetsontwerp op Maroela Media.